Opis aktivnosti

Uz pozitivne sadržaje koje možemo uočiti na internetu, mnogo je nepoželjnih elementa koji nas čine zabrinutima, zbunjenim, uzrujanim ili čak i prestrašenima. Kako reagirati na uvredljive, opasne pa čak i poruke mržnje upućene vama ili drugima? Što možemo učiniti ako vidimo nešto online što nas uznemiruje? Kako se nositi s prijateljima koji objavljuju uznemirujuće ili neprikladne fotografije na internetu?

Učenici će odigrati igru "Čovječe, ljuti se i ne dopusti zlostavljanje!". Cilj igre je potaknuti na razmišljanje i raspravu o situacijama i postupcima s kojima se susrećemo dok smo na internetu.

Igra se može koristiti na satovima razrednika ili pod nastavnom informatike, kao i obilježavanju Dana sigurnijeg interneta. Mogu je koristiti učenici petih razreda  kao i svi ostali u školi koji to žele. Kroz igru, učenici se suočavaju  s različitostima, nasiljem i problemima na internetu.

Pretpostavka je da su kartice potrebne za igru izradili učenici 6. razreda za ostale, posebno mlađe učenike škole. Drugi način je da nastavnik pripremi sve potrebno za igru.

**Opis igre:**

Igra se sastoji od ploče igre „Čovječe, ne ljuti se!“, 4 figurice u različitim bojama, tri kockice, 50 kartica s pitanjima (situacijama) označene rednim brojevima od 3. do 18.

Igra je namijenjena za 2-4 igrača (moguće je igrati i u timovima). Svaki igrač odabire po 1 figuricu u boji u kojoj želi. Figuricu postavlja na polje u istoj boji. Kartice s istim rednim brojem moraju biti složene jedna na drugu i okrenute tako da se vidi broj kartice, ali ne i pitanje.

Tri kockice se bacaju u isto vrijeme. Nakon što igrač baci kockice, sljedeći igrač uzima gornju karticu s brojem koji je zbroj bacanja kockica. Dok čita pitanje, mora paziti da igrač koji je bacio kockice, ne vidi pitanje, odnosno rješenja. Ovisno o odgovoru, koji odabere, igrač koji je bacio kockice, ostaje na mjestu ili se pomuče tri polja naprijed, tj. jedno polje nazad. Nakon čitanja pitanja i odgovora, kartica se stavlja ispod svih ostalih kartica s istim brojem.

Igra počinje prvim bacanjem. Nije potrebno dobiti određeni broj kako bi se igra započela.  Obojena polja se ne preskaču. U igri figurice ne jedu jedna drugu. Igra se u smjeru kazaljke na satu. U igri nema pobjednika, ali kraj igre za svakog igrača je ulazak u kućicu određene boje. Ukoliko se igrač nalazi ispred kućice, a ima na raspolaganju više poteza od potrebnih za ulazak u kućicu, smije iskoristiti onoliko poteza koliko mu je potrebno da bi završio igru.

Iako je predviđeno trajanje igre 45 minuta, igra može trajati dulje. Postoji i mogućnost nezavršavanja igre jer se tijekom igranja može razviti rasprava o opisanom problemu. U tim slučajevima raspravu ne treba prekidati već je moderirati i poticati uporabu argumenata.

Ideja za igru preuzeta je prema igri „Čovječe, ne korumpiraj se!“ Foruma za slobodu odgoja.

A za sat informatike mogu se upotrijebiti i binarne kockice:

<<Binarna kocka.pdf>>

Prijedlozi aktivnosti za učenike

Učenici će raspravljati o brojnim scenarijima koje je moguće susresti u online svijetu te razmijeniti svoja promišljanja što bi učinili kao promatrači i kako bi se osjećali.

Situacije koje se pojavljuju u igri moraju analizirati i prodiskutirati. Odlučuju koje će akcije među ponuđenima poduzeti u rješavanju problema prikazanih u scenarijima.

Popis nekih mogućih problemskih situacija:

* Primio si poruku s uznemirujućom slikom. Što ćeš učiniti?
* Primio si poruku koja govori nešto zločesto o nekome koga poznaješ. Što ćeš učiniti?
* Nehotice si kliknuo na nešto i nikako ne nestaje s ekrana. Zabrinut si da bi mogao biti u nevolji. Što ćeš učiniti?
* Prijatelj kojeg zlostavljaju u školi prima ružne poruke. Što ćeš učiniti?
* Neko vrijeme razgovaraš s nekim o online igri ali sada se želi sastati s tobom. Nikada nisi upoznao tu osobu u stvarnom životu. Što ćeš učiniti?
* Igraš online igru i netko započinje razgovor s tobom. Želi znati kamo ideš u školu, tvoj  broj mobitela i tvoje puno ime. Što ćeš učiniti?
* Igraš online igru i pojavljuje se skočni prozor na kojem je poruka da si osvojio mnogo novca. Sve što moraš učiniti jest kliknuti na gumb na prozoru. Što ćeš učiniti?
* Tvoj brat posjećuje web stranice koje nisu za njegovu dob. Vaši roditelji to ne znaju. Što ćeš učiniti?
* Osjećaš da je tvojoj sestri dopušteno mnogo više vremena provoditi online nego što je tebi. Što ćeš učiniti?
* Tvoj prijatelj daje ti poveznicu na web stranicu koju koristi kao pomoć u izradi domaće zadaće. Pregledavaš sadržaje stranice ali neke činjenice zvuče malo čudno. Što ćeš učiniti?
* Netko želi uništiti tvoju online igru ili neprestano pokušava ubiti tvoj lik.  Što ćeš učiniti?
* Netko ti šalje poruku da nitko ne želi biti tvoj prijatelj jer govoriš čudnim naglaskom i nosiš smiješnu odjeću.  Što ćeš učiniti?
* Ugledaš poruku u igri koja kaže: "Ti si samo djevojka - naravno da si smeće u ovoj igri!“  Što ćeš učiniti?
* Ispod internetske fotografije ugledaš poruku koja govori ružne stvari o osobi na fotografiji.  Što ćeš učiniti?
* Postavio si sliku tvog profila i ljudi pišu ružne komentare o tvom izgledu.  Što ćeš učiniti?
* Tvoji prijatelji su počeli slati memove i slike zadirkujući drugu osobu u vašoj dobnoj grupi. Te slike su dobile puno lajkova i dijeljenja. Znaš da je ta osoba vjerojatno vidjela slike, ali do sada nije učinjeno ništa da se zaustavi njihovo dijeljenje. Tvoji prijatelji misle da je sve samo mala zabava i ohrabruju te da ih također dijeliš dalje. Što ćeš učiniti?
* Tvoj prijatelj ima vrlo popularnu i uspješnu stranicu društvenih medija s oko 2000 pratitelja. Koristi ju  za objavu lifestyle savjeta, slika i videa, ali u zadnje vrijeme primijetio si da dijeli svoju lokaciju i prikazuje fotografije na kojima nosi školsku uniformu. Što ćeš učiniti?
* Tvoj prijatelj često voli slati smiješne memove i citate, ali u zadnje vrijeme čini se da sve ukazuje na to da možda nešto nije u redu. Što ćeš učiniti?
* Na Instagramu si opazio sliku na kojoj je netko iskazao mržnju protiv određene grupe ljudi. Što ćeš učiniti?
* Jedan od tvojih prijatelja objavio je tvoju fotografiju koja ti se stvarno ne sviđa. Zabrinut si što je prikazana online, te što drugi misle o tebi. Što ćeš učiniti?